Virksomheden Asetek, der producerer kølere til computer, flytter ledelsen og udviklingsafdelingen fra det berømte Silicon Valley i USA til Brønderslev. Det vil skabe omkring 15-20 nordjyske arbejdspladser inden for få år. Asetek har siden 2000 fremstillet kølere til computere, men siden 2012 har virksomheden satset mere på kølere til servere og datacentre. - Der er et enormt potentiale i hele verden på dette marked. Vi har mulighed for at blive 15 gange så store som vi er i dag, siger administrerende direktør André Sloth Eriksen til TV2/Nord. Udover en flytning til Nordjylland, vil Asetek også på Børsen. Det sker i Oslo den 20. marts. Målet med børsnoteringen er at skaffe 25 millioner US Dollars i kapital. Asetek har i dag 50 ansatte. I fjor var omsætningen på mere end 100 millioner kroner.

Referat:
Asetek flytter ledelsen og en del af udviklingsafdelingen til Brønderslev og bliver snart børsnoteret. Det kan skabe op mod 20 job i Nordjylland.